Ego Galterus, Dei gratia Lingonensis episcopus, paci et quieti religiosorum paterna sollicitudine providens, donaque subscripta sunt sigilli mei auctoritate confirmata posteris elucidare curavi. Gaufridus de Brevimuro, Luglerii dominus, laude et assensu Lucie, uxoris sue, et filii sui Vaudini, dedit Deo et ecclesie Luigneyi [et fratribus] ibidem Deo servientibus, ordinis Car[tusie partem] suam pasturarum in omnibus finagiis parrochie de Luglero, ad usum omnium animalium, sicut illi de Villanis, quia in una eadem que parrochia erant, precipue amore Dei et mei, ab omni occasione sepedictos fratres emancipavit, scilicet in pargia et captione ferarum omnium magnarum, tamen jus sibi retinens, scilicet membrum unum; proinde vero pastores venationem ibi non haberent, nisi forte circa pecudes illa silvestria prosilirent, dampnum reddendo si forte damnum incurrerint. Si quidem Hugo Summouns d’Annon, uxore sua laudante et filio suo Symone, et filiabus suis Sybilla, Avuidi, Sara, de portione sua tale donum fecit, et eodem modo sine occasione concessit. Renaudus etiam, frater ejusdem Hugonis, ratanter simili modo de parte sua donum fecit, et eum sibi in spiritualibus cumsociaverunt. Hoc laudavit Aalis, uxor sua, et Gilo, et Guido, et Poncelinus, filii eorum. Laudavit quoque hec dona dominus Symon de Brecons, de quo partem unam tenebat predictus Gaufridus. Laudavit etiam Gaufridus dona Hugonis et Renaudi, de quo tenebant Hugo et Renaudus. Testes sunt Nantelmus, abbas Castellionis; Petrus decanus Barri; Viardus Morreiers, Aubricus cantarius meus, anno ab incarnatione Domini M°C°LXX° sexto.